กทม. เร่งแก้ปัญหาคนไร้บ้าน บริเวณถนนราชดำเนินกลาง พร้อมเดินหน้าส่งเสริมอาชีพ เพื่อแก้ปัญหาอย่างยั่งยืน
นายศานนท์ หวังสร้างบุญ รองผู้ว่าราชการกรุงเทพมหานคร เปิดเผยภายหลังเป็นประธานการประชุมเพื่อติดตามการจัดระเบียบการแจกอาหารบริเวณถนนราชดำเนินกลาง และการดำเนินการด้านคนไร้บ้าน ว่า ผลการจัดระเบียบการแจกอาหารบริเวณถนนราชดำเนินกลางดีขึ้น เนื่องจากตลอด 1 เดือนที่ผ่านมา กทม. ได้วางกำลังเทศกิจให้คำแนะนำและประชาสัมพันธ์จุดแจกอาหารบริเวณใต้สะพานพระปิ่นเกล้าในช่วงกลางวัน และตรอกสาเกในช่วงกลางคืนให้กับผู้ใจบุญ ทำให้คนไร้บ้านที่มารอคิวรับอาหารน้อยลงนอกจากนี้ ยังได้ร่วมมือกับกระทรวงการพัฒนาสังคมและความมั่นคงของมนุษย์(พม.) จัดหางานให้กับคนไร้บ้าน ซึ่งถือเป็นการแก้ปัญหาอย่างยั่งยืน เพราะปัญหาของคนไร้บ้าน ไม่ใช่ขาดที่อยู่อาศัยแต่ขาดงาน ทั้งนี้ ได้สั่งการให้เทศกิจและฝ่ายพัฒนสังคม ตั้งบูธให้คำปรึกษาเรื่องสิทธิ เรื่องสุขภาพ และลงทะเบียนอาชีพ โดยให้มีเจ้าหน้าที่นั่งประจำตลอดทุกวัน ในส่วนของการฟื้นฟูบ้านอิ่มใจ คาดว่าจะดำเนินการที่สะพานวันชาติเพราะเป็นอาคารของกรุงเทพมหานครเอง ไม่ต้องใช้งบประมาณในการเช่าพื้นที่ขณะที่ การปรับพื้นที่บริเวณใต้สะพานสมเด็จพระปิ่นเกล้า เพื่อทำจุดสวัสดิการให้บริการอาบน้ำ ซักผ้า ทาง กทม. ได้ร่วมมือกับมูลนิธิกระจกเงาและบริษัทบุญถาวร ปรับปรุงซึ่งคาดว่าจะเสร็จสมบูรณ์เปิดให้บริการได้ต้นเดือนมีนาคมนี้